Гданск
Гданск или Данциг (; ; ) е шестият по големина град в Полша, най-важното полско пристанище и столица на Поморското войводство.

Административно е обособен в отделен окръг (повят) с площ 261,96 км2.
Градът е част от агломерацията Труймясто. Смята се за традиционна столица на Кашубия.

География 

Градът се намира в историческия регион Гданска Померания. Разположен е край Гданския залив в южната част на Балтийско море, в устието на река Мотлава при вливането и в Ленивка, един от ръкавите на река Висла.

Население 
Населението на града възлиза на 460 517 души (2012 г.). Гъстотата е 1758 души/км2.

История 
Гданск е споменат за първи път през 997 година в летопис за Св. Адалберт Пражки с името – Gyddanyzc. Известен е и с немското име Данциг ().

Археологическите разкопки установяват, че на територията на Гданск е имало поселение още през V век. Славяни от племето поморяни започват да заселват района през VII век, а немски колонисти в XII век.

На 14 ноември 1308 година Гданск е завладян от Тевтонския орден. От 1361 година градът става член на Ханзейския съюз.

След края на Тринадесетгодишната война между Жечпосполита и Тевтонския орден (1466) Гданск става част от Полша. 

Около 1500 г. през града се търгува шведско зърно.

В резултат на разделението на Полша през 1793 година градът е присъединен към Кралство Прусия, в което остава до края на Първата световна война.

Според Версайския мирен договор Гданск получава статут на свободен град, управляван от Общество на народите. През 1939 година Третият райх си връща града.

След края на Втората световна война Гданск преминава към Полша, с което от Германия са отделени региони от изключителна важност за историята и културата на немския народ.

Климат 
Климатът в Гданск е умерен със студена зима и меко лято с чести валежи. Средните температури варират от -1.0 °C до 17.2 °C. Количеството валежи е от 31.0 мм до 84.0 мм за месец. Климатът е морски, влажен, променлив и мек.

Сезоните са ясно разграничими. Пролетта започва през март и първоначално е студена и ветровита (променяйки се след това в топла и слънчева). Лятото започва през юни с преобладаващо топло, на моменти горещо време (температурите достигат до 30 – 35 °C през лятото). Средното количество на слънчевите часове е около 1600. Есента обикновено започва през септември със слънчево и топло време, променящо се в студено, влажно и мъгливо през ноември. Зимата продължава от декември до март. Характерни са ниски температури (стигащи до -15 °C) и снеговалежи.

Промишленост 
Градът е център на нефтохимическо и машиностроително производство. Има голямо пристанище на Балтийско море.

Спорт 

Гданск е дом на футболния клуб „Лехия“.

Известни личности 
 Родени в Гданск
 Херман Балк (1893 – 1982), офицер
 Гюнтер Грас (р. 1927), писател
Богдан Лис (р. 1952), политик
Михал Йежи Понятовски – полски духовник, примас на Полша и Литва (1785 – 1794 г.)
Густав Раде (1831 – 1903), изследовател
 Хайнрих Рикерт (1863 – 1936), философ
 Габриел Фаренхайт (1686 – 1736), физик
 Артур Шопенхауер (1788 – 1860), философ
 Други
 Лех Валенса (р. 1943), политик, живее в града от 60-те до 80-те години

Фотогалерия

Побратимени градове 

Гданск е побратимен със следните градове:

  Астана, Казахстан, след 1996
  Барселона, Испания, след 1990
  Битов, Полша, след 2007
  Бремен, Германия, след 1976
  Вилнюс, Литва, след 1998
  Калининград, Русия, след 1993
  Калмар, Швеция, след 1991
  Кливланд, САЩ, след 1990
  Марсилия, Франция, след 1992
  Ница, Франция, след 1999
  Бургас, България, след 2002
  Одеса, Украйна, след 1996
  Оран, Алжир, след 1994
  Палермо, Сицилия Италия, след 2005
  Ротердам, Холандия, след 1998
  Руан, Франция, след 1992
  Санкт Петербург, Русия след 1993
  Сефтън, Великобритания, след 1993
  Турку, Финландия, 1958
  Хелсингьор, Дания, след 1992
  Шанхай, Китай, след 2004

Вижте също 
 Данцигски коридор
 Гюнтер Грас
 Битка за Вестерплате

Бележки 

 
Ханза
Градски окръзи в Поморско войводство
Пристанищни градове в Полша
Пристанищни градове на Балтийско море